Diari Oficial de la Generalitat Valenciana


Sumari del DOGV 6548, del 21-06-2011 (2011/7060)

RESOLUCIÓ de 16 de juny de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració pel qual es formalitza l'encàrrec de gestió del Ministeri de Medi Ambient, i Medi Rural i Marí, a la Conselleria de Medi Ambient, Aigua, Urbanisme i Habitatge en matèria de l'autorizació d'emissió de gasos d'efecte hivernacle de la instal∙lació Plataforma Marina d'Emmagatzemament Subterrani de Gas Natural Castor.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6548

Data del DOGV
:   21-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/7060


Data del document
:   16-06-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 16 de juny de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració pel qual es formalitza l'encàrrec de gestió del Ministeri de Medi Ambient, i Medi Rural i Marí, a la Conselleria de Medi Ambient, Aigua, Urbanisme i Habitatge en matèria de l'autorizació d'emissió de gasos d'efecte hivernacle de la instal∙lació Plataforma Marina d'Emmagatzemament Subterrani de Gas Natural Castor. [2011/7060]  
  
  
El Ministeri de Medi Ambient, i Medi Rural i Marí, i la Conselleria de Medi Ambient, Aigua, Urbanisme i Habitatge han subscrit, després de la tramitació prèvia reglamentària, el 6 de juny de 2011, el conveni de col·laboració pel qual es formalitza l'encàrrec de gestió en matèria de l'autorizació d'emissió de gasos d'efecte hivernacle de la instal·lació Plataforma Marina d'Emmagatzemament Subterrani de Gas Natural Castor.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0656/2011, i que figura com a annex d'esta resolució.  
  
València, 16 de juny de 2011.- La directora general del Secretariat del Consell: Mª Teresa Lleó Alonso.  
  
  
Conveni de col·laboració pel qual es formalitza l'encàrrec de gestió del Ministeri de Medi Ambient, i Medi Rural i Marí a la Conselleria de Medi Ambient, Aigua, Urbanisme i Habitatge de la Comunitat Valenciana en matèria de l'autorització d'emissió de gasos d'efecte hivernacle de la instal·lació de la Plataforma Marina d'Emmagatzemament Subterrani de Gas Natural Castor  
  
Madrid, 6 de juny de 2011  
  
Intervenen  
D'una part, Juan Gabriel Cotino Ferrer, conseller de Medi Ambient, Aigua, Urbanisme i Habitatge, i vicepresident tercer del Consell, d'acord amb el Decret 13/2009, de 27 d'agost, del president de la Generalitat, pel qual es nomenen vicepresidents, consellers, secretari i portaveu del Consell, en representació d'aquesta, i expressament facultat per a aquest acte per Acord del Consell de data 15 d'abril de 2011.  
  
I d'una altra, Teresa Ribera Rodríguez, secretària d'Estat de Canvi Climàtic, nomenada pel Reial decret 573/2008, de 21 d'abril (BOE de 22 d'abril), per raó del que disposa l'Ordre ARM/1603/2010, de 8 de juny, sobre delegació de competències (BOE de 17 de juny).  
Les parts es reconeixen capacitat legal suficient per a subscriure aquest conveni i amb aquest fi  
Exposen  
  
Primer. Que d'acord amb les competències que té l'Estat per raó de l'article 149.1, apartats 13 i 23, de la Constitució espanyola, sobre bases i coordinació de la planificació general de l'activitat econòmica i legislació bàsica en matèria de medi ambient, s'ha dictat la Llei 1/2005, de 9 de març, per la qual es regula el règim del comerç de drets d'emissió de gasos d'efecte hivernacle.  
  
Segon. Que la Comunitat Autònoma Valenciana, d'acord amb el que disposen l'article 149.1.23 de la Constitució espanyola i l'article 50.6 de l'Estatut d'autonomia, té competències de desenvolupament legislatiu i execució, dins del seu territori, de la legislació bàsica de l'Estat en matèria de medi ambient.  
  
Tercer. Que la Llei 1/2005, de 9 de març, estableix el règim d'autoritzacions d'emissió de gasos d'efecte hivernacle, i disposa que totes les instal·lacions fixes sotmeses a l'àmbit d'aplicació d'aquesta llei han de tenir una autorització d'emissió de gasos d'efecte hivernacle a partir de l'1 de gener el 2005, l'atorgament de la qual correspon a l'òrgan competent que designe la comunitat autònoma en què s'ubique.   
  
Vinculada a aquesta competència d'atorgament d'autoritzacions, d'acord amb la Llei 1/2005, correspon igualment a les comunitats autònomes:  
Resoldre sobre la modificació i l'extinció de les autoritzacions d'emissions atorgades, com també la comunicació d'aquestes resolucions al Registre Nacional de Drets d'Emissió.  
La revisió, cada cinc anys, de les autoritzacions d'emissió de gasos d'efecte hivernacle.  
L'aprovació de l'actualització dels plans de seguiment.   
L'anàlisi i la resolució acordant l'acceptació o discrepància dels informes verificats sobre emissions que han de remetre anualment els titulars de la instal·lació i la inscripció de la dada sobre emissions verificades en el Registre Nacional de Drets d'Emissió; i, en el cas que no s'haja remés l'informe, l'estimació de les emissions i la inscripció en el Registre.   
La potestat sancionadora pel que fa a les instal·lacions fixes, a excepció del que disposa l'article 29.2.4 de la Llei 1/2005.  
  
Quart. Que d'acord amb la distribució competencial sobre la matèria, que vincula l'exercici d'aquesta competència per part de les comunitats autònomes al fet que les instal·lacions es troben en el seu territori, i d'acord igualment amb la interpretació que del concepte de territori de les comunitats autònomes ha fet el Tribunal Constitucional en, entre altres, la Sentència 38/2002, l'exercici de les competències mencionades en l'apartat tercer d'aquesta exposició no correspon a les comunitats autònomes en el cas que les instal·lacions fixes es troben en el mar territorial.  
  
Cinqué. Que ESCAL UGS, SL és titular de la instal·lació Plataforma Marina de l'Emmagatzemament Subterrani de Gas Natural Castor, ubicada a vint-i-dos quilòmetres de la costa de la Comunitat Valenciana, en mar territorial espanyol, i que aquesta instal·lació està subjecta al règim d'autorització d'emissió de gasos d'efecte hivernacle previst en la Llei 1/2005. No obstant això, pel fet que aquesta instal·lació es troba en el mar territorial i, per això, fora del territori de la Comunitat Valenciana, correspon a l'administració general de l'Estat l'exercici de les competències previstes en l'apartat tercer d'aquesta exposició respecte a la instal·lació Plataforma Marina de l'Emmagatzemament Subterrani de Gas Natural Castor.  
  
Sisé. Que les comunitats autònomes han creat l'organització administrativa i tenen els mitjans tècnics i humans necessaris per a l'assumpció de les competències executives previstes en la Llei 1/2005, relatives a l'atorgament d'autoritzacions de gasos d'efecte hivernacle. En particular, la Comunitat Valenciana exerceix aquestes competències mitjançant la Conselleria de Medi Ambient, Aigua, Urbanisme i Habitatge. Per això, no resultaria eficient que l'administració general de l'Estat haguera de desenvolupar, només a l'efecte d'assumir les seues competències en relació amb la instal·lació de la Plataforma Marina de l'Emmagatzemament Subterrani de Gas Natural Castor, única instal·lació subjecta al règim que es troba en aquesta situació, l'estructura organitzativa per a l'exercici dels aspectes tècnics i materials que exigeix la Llei 1/2005. Per aquest motiu, es considera apropiat encomanar la gestió de les actuacions vinculades a l'autorització de gasos d'efecte hivernacle, en relació amb la instal·lació de la Plataforma Marina de l'Emmagatzemament Subterrani de Gas Natural Castor a la Comunitat Valenciana.  
  
  
Seté. Que, en produir-se l'encàrrec de gestió entre òrgans de distintes administracions, s'ha de formalitzar, a l'empara del que estableix l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la subscripció d'un conveni de col·laboració com a instrument per a formalitzar l'encàrrec de gestió.  
  
Vuité. Que la col·laboració entre el Ministeri de Medi Ambient, i Medi Rural i Marí, i la Conselleria de Medi Ambient, Aigua, Urbanisme i Habitatge de la Comunitat Valenciana respon als principis d'eficàcia i coordinació a què estan obligades, en tant que administracions públiques, per raó de l'article 3 de la Llei 30/1992.  
A aquest efecte les entitats firmants acorden, en el marc de l'article 15 de la Llei 30/1992, la subscripció d'aquest conveni de formalització d'encàrrec de gestió, d'acord amb les següents   
  
Clàusules  
  
Primera. Objecte  
La Conselleria de Medi Ambient, Aigua, Urbanisme i Habitatge de la Comunitat Valenciana donarà l'ajuda i el suport tècnic, administratiu i jurídic per a la tramitació, el control i el seguiment dels procediments vinculats a la gestió de les autorització d'emissió de gasos d'efecte hivernacle que corresponga atorgar a la Plataforma Marina de l'Emmagatzemament Subterrani de Gas Natural Castor, i s'estendrà als àmbits següents:   
Instrucció dels procediments d'atorgament, modificació i extinció de les autoritzacions d'emissió de gasos d'efecte hivernacle, amb elaboració d'una proposta de resolució que serà remesa a l'Oficina Espanyola de Canvi Climàtic perquè aquesta exercisca les seues competències resolutòries, d'acord amb els articles 4 a 7 de la Llei 1/2005.  
  
La revisió, cada cinc anys, de les autoritzacions d'emissió de gasos d'efecte hivernacle i formulació, si és procedent, de proposta de modificació per a la seua resolució per l'Oficina Espanyola de Canvi Climàtic, d'acord amb el que disposa l'article 4.5 de la Llei 1/2005.  
  
La Instrucció del procediment d'aprovació de l'actualització dels plans de seguiment, elaborant l'oportuna proposta de resolució per a la valoració i aprovació per part de l'Oficina Espanyola de Canvi Climàtic, d'acord amb el que disposa l'article 4.5 de la Llei 1/2005.   
  
Remissió a l'Oficina Espanyola de Canvi Climàtic de les propostes de comunicació al Registre Nacional de Drets d'Emissió que siguen procedents, segons el que disposa l'article 8 de la Llei 1/2005.   
  
La instrucció dels procediment d'aprovació o discrepància dels informes verificats sobre emissions que han de remetre anualment els titulars de la instal·lació o, en el cas que no s'haja remés l'informe pel títol de la instal·lació, l'estimació de les emissions. En ambdós supòsits la Conselleria ha d'elaborar una proposta de resolució perquè l'Oficina Espanyola de Canvi Climàtic la valore i l'aprove. Efectuada aquesta aprovació, l'Oficina encomanarà a la Conselleria la inscripció de les estimacions en el Registre.  
La instrucció dels expedients sancionadors que puguen incoar-se, incloent-hi la preparació de les corresponents propostes de resolució, a excepció del que disposa l'article 29.2.4 de la Llei 1/2005. La instrucció d'aquests procediments s'ha de realitzar d'acord amb el que estableixen la Llei 1/2005, la Llei 30/1992 i el Reial decret 1398/1993, de 4 d'agost, pel qual s'aprova el Reglament del procediment per a l'exercici de la potestat sancionadora.  
  
Segona. Deures d'informació i col·laboració  
El Ministeri de Medi Ambient, i Medi Rural i Marí, mitjançant l'Oficina Espanyola de Canvi Climàtic i la Conselleria de Medi Ambient, Aigua, Urbanisme i Habitatge de la Comunitat Valenciana s'han d'informar periòdicament de les actuacions realitzades o que hagen de ser realitzades per raó d'aquest encàrrec de gestió, i han de col·laborar per a la correcta aplicació de la normativa relativa al règim del comerç de drets d'emissió.  
  
Tercera. Exercici de competències  
En cap cas la realització dels treballs objecte de l'encàrrec de gestió ha d'interfir o menyscabar l'exercici de les competències que corresponen a cadascuna de les administracions públiques firmants d'acord amb la normativa reguladora del règim del comerç de drets d'emissió.  
  
  
Quarta. Titularitat de les competències  
D'acord amb el que disposa l'apartat 2 de l'article 15 de la Llei 30/1992, de 26 de novembre, de règim jurídic de les administracions públiques i del procediment administratiu comú, aquest encàrrec no implica cessió de titularitat de cap competència, i la resolució dels recursos i les reclamacions que, si és el cas, s'interposen, correspon al Ministeri de Medi Ambient, i Medi Rural i Marí.  
  
Cap estipulació de l'encàrrec pot interposar-se en el sentit que implique disposició, renúncia o delegació de cap competència de l'administració.  
  
Cinquena. Naturalesa jurídica del conveni  
Aquest conveni té naturalesa administrativa, i queda fora de l'àmbit d'aplicació de la Llei 30/2007, de 30 d'octubre, de contractes del sector públic, de conformitat amb l'article 4.1.c), sense perjudici que els seus principis resulten aplicables per a la resolució dels dubtes o llacunes que puguen plantejar-se en l'aplicació del conveni.   
  
L'encàrrec de gestió que es formalitza amb aquest conveni s'ha d'ajustar al que estableix l'article 15 de la Llei 30/1992, de 26 de novembre, de règim jurídic de les administracions públiques i del procediment administratiu comú.  
En tot cas, les controvèrsies que puguen sorgir sobre la interpretació, la modificació, l'execució, la resolució i els efectes que puguen derivar-se d'aquest conveni s'hande resoldre entre les parts, i cal esgotar totes les formes possibles de conciliació per a arribar a una solució amistosa.   
Si no n'hi ha, els òrgans jurisdiccionals de l'ordre contenciós administratiu són competents per a conéixer les qüestions litigioses que puguen sorgir.  
  
Sisena. Comissió mixta paritària  
A fi de realitzar el seguiment, la interpretació i el compliment d'aquest conveni, ambdues parts convenen la constitució d'una comissió mixta paritària, composta de quatre membres, dos dels quals han de ser designats per l'Oficina Espanyola de Canvi Climàtic i, dos per la Conselleria de Medi Ambient, Aigua, Urbanisme i Habitatge de la Comunitat Valenciana.  
La comissió de seguiment s'ha de reunir quan una de les parts ho sol·licite i ha d'ajustar la seua actuació a allò que s'ha disposat per al funcionament dels òrgans col·legiats en el capítol II del títol II de la Llei 30/1992, de 26 de novembre, de règim jurídic de les administracions públiques i del procediment administratiu comú.  
  
Setena. Resolució del conveni  
Aquest conveni pot resoldre's per qualsevol de les causes següents:  
1. El mutu acord exprés entre les parts.  
2. L'incompliment o irregularitats greus, per qualsevol de les parts, en l'execució del conveni.  
3. Per denúncia de les parts.  
4. Per qualsevol altra causa establida en la legislació vigent.  
Vuitena. Durada  
Aquest conveni d'encàrrec de gestió entrarà en vigor l'endemà de la firma i serà vàlid fins a 30 d'abril de 2021. Pot prorrogar-se per períodes anuals per mutu acord de les parts, abans de la data en què finalitze la durada, excepte denúncia expressa de qualsevol de les parts, que ha de formalitzar-se per escrit amb una antelació mínima de tres mesos al tancament de l'exercici pressupostari anual.  
  
I en prova de conformitat, es formalitza i es firma aquest conveni, per triplicat exemplar i a un sol efecte, en el lloc i la data indicats en l'encapçalament.  
  
El conseller de Medi Ambient, Aigua, Urbanisme i Habitatge, i vicepresident tercer del Consell: Juan Gabriel Cotino Ferrer   
  
La secretària d'Estat de Canvi Climàtic: Teresa Ribera Rodríguez